**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

**Тема: Парламент Руске Федерације**

**Датум: 22.12.2014.**

**Бр. 10/14**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште** ***istrazivanja@parlament.rs*.** **Истраживања која припрема Библиотека Народне скупштине не одражавају званични став Народне скупштине Републике Србије.**

САДРЖАЈ

[Основе државног уређења и територијална организација 2](#_Toc406667635)

[Федерална скупштина 5](#_Toc406667636)

# Основе државног уређења и територијална организација

Руска Федерација је је демократска, федеративна, правна држава с републиканским обликом владавине. Називи државе Руска Федерација и Русија имају еквивалентно значење. Носилац суверенитета и једини извор власти у Руској Федерацији је њен мултинационални народ. Народ Руске Федерације остварује власт непосредно а такође и преко државних органа и локалне самоуправе.

Руска Федерација се састоји од република, територија, региона, градова од федералног значаја (Москва, Санкт-Петербург, Севастопољ), аутономних региона и аутономних округа који су равноправни субјекти Руске Федерације. Република (држава) има свој устав и законодавство. Територија, регион, град од федералног значаја, аутономни регион и аутономни округ имају своје уставе и законодавство. Федерално устројство Руске Федерације оснива се на њеној државној целовитости, јединственом систему државне власти, разграничењу надлежности између државних органа Руске Федерације и државних органа субјеката Руске Федерације, равноправности и самоопредељења народа у Руској Федерацији. У односу на федералне државне органе сви субјекти Руске Федерације су равноправни.

У складу с чланом 65. став 1. Устава Руске Федерације, Република Крим је субјект Руске Федерације на основу Федералног уставног закона од 21. мартa 2014. године N 6-ФКЗ "О пријему Републике Крим у Руску Федерацију и образовању нових субјеката у саставу Руске Федерације - Републике Крим и града од федералног значаја Севастопоља" (Зборник законодавства Руске Федерације, 2014, N 12, чл. 1201).

У складу с чланом 66. Устава Руске Федерације, статус републике дефинисан је Уставом Руске Федерације и уставом републике. Статус територије, региона, града од федералног значаја, аутономног региона, аутономног округа дефинисан је Уставом Руске Федерације и уставом територије, града од федералног значаја, аутономног региона, аутономног округа који доноси законодавни (представнички) орган одговарајућег субјекта Руске Федерације.

Државна власт у Руској Федерацији се оснива на подели на законодавну, извршну и судску власт. Органи законодавне, извршне и судске власти су независни. Државну власт у Руској Федерацији врше Председник Руске Федерације, Федерална скупштина (Савет федерације и Државна Дума), Влада Руске Федерације, судови Руске Федерације. Државну власт у субјектима Руске Федерације врше од њих формирани органи државне власти. Руска Федерација признаје и гарантује локалну самоуправу. Локална самоуправа је самостална у оквиру својих овлашћења. Органи локалне самоуправе нису укључени у систем државних органа.

Руска Федерација је секуларна држава. Ниједна религија не може бити успостављена као државна или обавезна. Верска удружења су одвојена од државе и једнака пред законом.

У складу с чланом 134. Устава Руске Федерације, предлог за допуну и измену Устава Руске Федерације могу да поднесу Председник Руске Федерације, Савет Федерације, Државна Дума, Влада Руске Федерације, законодавни (представнички) органи субјеката Руске Федерације, као и група од најмање једне петине чланова Савета Федерације или посланика Државне Думе.

У складу с чланом 71. Устава Руске Федерације, у надлежности Руске Федерације су:

- усвајање и измене Устава и савезних закона, контрола над њиховим извршавањем;
- федерално устројство и територија Руске Федерације;
- регулисање и заштита права и слобода човека и грађанина; држављанство Руске Федерације; регулисање и заштита права националних мањина;

-успостављање система федералне законодавне, извршне и судске власти, поредак њихове организације и активности; формирање федералних државних органа;
- федерална државна имовина и руковођење њоме;
- успостављање принципа федералне политике и федералних програма у области државног, економског, еколошког, социјалног, културног и националног развоја Руске Федерације;
- успостављање правног оквира јединственог тржишта; финансијска, валутна, кредитна, царинска регулатива, емисија новца, принципи политике цена; федерална привреда, укључујући федералне банке;
- федерални буџет; федерални порези и таксе; федерални фондови за регионални развој;
- федерални енергетски системи, нуклеарна енергија, фисиони материјали; федерални транспорт, информационо-комуникацијски системи; активности у космосу;

- спољна политика и међународни односи Руске Федерације, међународни уговори Руске Федерације; питања рата и мира;
- економски односи Руске Федерације с иностранством;
- одбрана и безбедност; производња у сврху одбране; одређивање правила продаје и куповине оружја, муниције, војне опреме и друге војне имовине; производња отровних супстанци, наркотика и начин њихове употребе;
- одређивање статуса и заштите државне границе, територијалног мора, ваздушног простора, ексклузивне економске зоне и континенталног појаса Руске Федерације;
- правосудни систем; тужилаштво; кривично и кривично извршно законодавство; амнестија и помиловање; грађанско законодавство; процесно законодавство; законско регулисање интелектуалне својине;
- сукоб с федералним законодавством;
- метеоролошка служба, стандарди, еталони, метрички систем и рачунање времена; премери и мапирање; имена географских објеката; званична статистика и рачуноводство;
- државнe награде и почасне титуле Руске Федерације;
- федерална државна служба.

У складу с чланом 72. Устава Руске Федерације, у заједничкој надлежности Руске Федерације и субјеката Руске Федерације су:

- обезбеђивање сагласности устава и закона република, устава, закона и других прописа територија, региона, градова од федералног значаја, аутономних региона, аутономних округа с Уставом Руске Федерације и федералним законима;
- заштита права и слобода човека и грађанина; заштита права националних мањина; владавина права, спровођење закона, јавна безбедност; режим пограничних зона;
- питања поседовања, коришћења и располагања земљиштем, подземним природним ресурсима, водотоковима и другим природним ресурсима;
- разграничење државне имовине;

- коришћење природних ресурса; заштита животне средине и еколошка безбедност; заштићена подручја; очување историјских и културних споменика;
- општа питања васпитања, образовања, науке, културе, физичке културе и спорта;

- координација здравства; заштита породице, материнства, очинства и детињства; социјална заштита, укључујући социјалну сигурност;
- спровођење мера борбе с природним непогодама, природним катастрофама, епидемијама, елиминисање њихових последица;
- успостављање општих принципа опорезивања и дажбина у Руској Федерацији;
- управни и извршни управни поступак, рад, породица, становање, законодавство о земљишту, водама и шумама, законодавство о подземним природним ресурсима и заштити животне средине;
- запослени у судовима и институцијама за спровођење законских мера; адвокати, нотари;
- заштита исконских станишта и традиционалног начина живота малих етничких заједница;
- успостављање општих принципа организације система државних органа и локалне самоуправе;
- координација међународних и иностраних економских односа субјеката Руске Федерације, спровођење међународних уговора Руске Федерације.

Одредбе овог члана примењују се подједнако у свим субјектима Руске Федерације (републикама, територијама, регионима, градовима од федералног значаја, аутономним регионима, аутономним окрузима). Ван опсега надлежности Руске Федерације и овлашћења Руске Федерације по питањима која су у заједничкој надлежности Руске Федерације и субјеката Руске Федерације, субјекти Руске Федерације имају својство пуне државне власти.

# Федерална скупштина

Чланови 94-109. Устава Руске Федерације[[1]](#footnote-1) уређују организацију и надлежности Федералне скупштине.

Федерална скупштина, парламент Руске Федерације, је представничко и законодавно тело Руске Федерације. Федерална скупштина се састоји од два дома - Савета Федерације и Државне Думе. Савет Федерације чине: по два представника из сваког субјекта Руске Федерације - један из законодавног (представничког) и један из извршног државног органа; представници Руске Федерације које именује Председник Руске Федерације чији број није већи од десет одсто од укупног броја чланова Савета Федерације који су представници законодавних (представничких) и извршних државних органа субјеката Руске Федерације.

Члан Савета Федерације, представник законодавног (представничког) или извршног државног органа субјекта Руске Федерације, има мандат током трајања мандата релевантног државног органа субјекта Руске Федерације. Државна Дума се састоји од 450 посланика. Државна Дума се бира на мандат од пет година. Поступци за формирање Савета Федерације и за избор посланика Државне Думе утврђују се савезним законима.

За посланика Државне Думе може бити изабран држављанин Руске Федерације старији од 21 годину који има право гласа. Једна иста особа не може истовремено да буде члан Савета Федерације и посланик Државне Думе. Посланик Државне Думе не може бити посланик у другим представничким државним органима и органима локалне самоуправе. Посланици Државне Думе су у сталном радном односу (раде на трајној професионалној основи). Посланици Државне Думе не могу бити запослени у државној служби, нити обављати друге плаћене послове, осим наставних, научних и других стваралачких делатности.

Федерална скупштина има непрекидну активност. Савет Федерације и Државна Дума заседају одвојено. Седнице Савета Федерације и Државне Думе су отворене за јавност. У случајевима предвиђеним њиховим пословницима, имају право да одлуче да одрже затворену седницу. Оба дома Федералне скупштине могу да одрже заједничку седницу да би саслушали излагање Председника Руске Федерације, саопштење Уставног суда Руске Федерације и говоре челника страних држава.

Савет Федрације бира из реда својих чланова Председника Савета Федерације и његове заменике. Државна Дума бира из реда својих чланова Председника Државне Думе и његове заменике. Председник Савета Федерације и његови заменици, председник Државне Думе и његови заменици председавају седницама и руководе распоредом активности домова парламента. Оба дома парламента формирају одборе и комисије, и организују јавна слушања. Сваки дом парламента усваја свој пословник и уређује унутрашњи распоред активности. У циљу надгледања имплементације федералног буџета, Савет Федерације и Државна Дума образују Рачуноводствено веће (Државна ревизорска институција) чији су састав и делатност уређени федералним законом.

Надлежности Савета Федерације су следеће:

- одобрава промена граница између субјеката Руске Федерације;

- одобрава указ Председника Руске Федерације о увођењу ратног стања;

- одобрава указ Председника Руске Федерације о увођењу ванредног стања;

- одлучује о могућности коришћења Оружаних снага Руске Федерације ван територије Руске Федерације;

- расписује председничке изборе у Руској Федерацији;

- разрешава дужности Председника Руске Федерације;

- именује судије Уставног суда Руске Федерације и Врховног суда Руске Федерације;

- именује и разрешава Државног тужиоца Руске Федерације и заменика Државног тужиоца Руске Федерације;

- именује и разрешава заменика Председника Рачуноводственог већа (Државне ревизорске институције) и половину ревизора.

Савет Федерације доноси одлуке о питањима која су његовој надлежности у складу с Уставом Руске Федерације. Одлуке Савета Федерације усвајају се већином од укупног броја чланова Савета Федерације, осим ако неки други поступак за доношење одлуке није предвиђен Уставом Руске Федерације.

Надлежности Државне Думе су следеће:

- даје сагласност Председнику Руске Федерације за именовање председника Владе Руске Федерације;

- решава о поверењу Влади Руске Федерације;

- разматра годишње извештаје Владе Руске Федерације о резултатима рада, укључујући и питања која су покренута од стране Државне Думе;

- именује и разрешава Председника Централне банке Руске Федерације;

- именује и разрешава Председника Рачуноводственог већа (Државне ревизорске институције) и половину ревизора;

- именује и разрешава Повереника за људска права који делује у складу с федералним уставним законом;

- даје амнестију;

- подиже оптужницу против Председника Руске Федерације ради разрешења од дужности.

Државна Дума усваја одлуке о питањима која су у њеној надлежности у складу с Уставом Руске Федерације. Одлуке Државне Думе доносе се већином од укупног броја посланика, осим ако Уставом Руске Федерације није предвиђена друга процедура одлучивања.

Право законодавне иницијативе имају Председник Руске Федерације, Савет Федерације, чланови Савета Федерације, посланици Државне Думе, Влада Руске Федерације, законодавни (представнички) органи субјеката Руске Федерације. Право законодавне иницијативе припада такође и Уставном суду Руске Федерације и Врховном суда Руске Федерације у оквиру њихових надлежности.

Предлози закона се подносе Државној Думи. Предлози закона о увођењу или укидању пореза, ослобађењу од пореза, државним кредитима, променама финансијских обавеза државе и други предлози закона који предвиђају расходе који се покривају из федералног буџета могу се поднети само уз претходно донесени закључак Владе Руске Федерације

Федералне законе усваја Државна Дума. Федерални закони се усвајају већином од укупног броја посланика Државне Думе, уколико није другачије одређено Уставом Руске Федерације. Федерални закон који је усвојила Државна Дума у року од пет дана доставља се на разматрање Савету Федерације.

Савет Федерације ће одобрити федерални закон ако за њега гласа више од половине чланова Савета Федерације или ако га у року од четрнаест дана не стави на разматрање. У случају да Савет Федерације одбије да одобри федерални закон, оба дома парламента могу да образују комисију за усаглашавање како би се превазишле постојоће разлике у ставовима, након чега ће Државна Дума поново разматрати дати федерални закон. У случају да се Државна Дума не сложи с решењем Савета Федерације, федерални закон ће бити усвојен ако у поновљеном гласању у Државној Думи за њега гласају најмање две трећине од укупног броја посланика.

Савет Федерације је обавезан да разматра федералне законе које усвоји Државна Дума када се они односе на:

- федерални буџет,

- федералне порезе и таксе,

- финансијска, валутна, кредитна, царинска и монетарна питања,

- ратификацију и отказивање међународних уговора Руске Федерације;

- статус и заштиту државне границе Руске Федерације;

- ратно стање.

Усвојени федерални закон се у року од пет дана доставља Председнику Руске Федерације на потпис и проглашење.

Активност Државне Думе се оснива на политичком плурализму, вишепартијском систему, слободи говора, заједничком расправљању и решавању проблема. Као институција интеграције и консолидације региона, Савет Федерације обезбеђује равнотежу општих федералних и регионалних интереса приликом доношења одлука у циљу имплементације стратешких развојних циљева земље.

 Истраживање урадила:

 Тања Остојић

 начелник Библиотеке

1. Текст Устава РФ на руском језику. http://www.consultant.ru/document/cons\_doc\_LAW\_2875/?frame=2 [↑](#footnote-ref-1)